

# ΕΛΛΗΝΙΚΗ ΔΗΜΟΚΡΑΤΙΑ

# ΝΟΜΟΣ ΑΤΤΙΚΗΣ **Μοσχάτο, 25.07.2024**

# **ΔΗΜΟΣ ΜΟΣΧΑΤΟΥ -ΤΑΥΡΟΥ**

# ΔΙΕΥΘΥΝΣΗ ΠΑΙΔΕΙΑΣ, ΠΟΛΙΤΙΣΜΟΥ,

# ΑΘΛΗΤΙΣΜΟΥ& ΝΕΑΣ ΓΕΝΙΑΣ

ΤΟΜΕΑΣ ΑΘΛΗΤΙΣΜΟΥ ΚΑΙ ΝΕΑΣ ΓΕΝΙΑΣ

Ταχ.Δ/νση: Μιαούλη 60 ,Τ.Κ 18345

Τηλ:210-9407820 Fax:210-9427787

Email: tm.athlitismou\_mt@yahoo.com **Προς**: Τον Πρόεδρο & τα Μέλη του

Δημοτικού συμβουλίου

**ΘΕΜΑ: Λήψη απόφασης  για τη παραχώρηση του Δημοτικού Γηπέδου «Σπ. Γιαλαμπίδης» στην «Π.Α.Ε Ολυμπιακός» για την αγωνιστική περίοδο 2024-2025**

Σχετικά:

1. το άρθρο 65 του Ν.3852/2010 [(ΦΕΚ 87/07.06.2010 τεύχος Α'): Νέα Αρχιτεκτονική της Αυτοδιοίκησης και της Αποκεντρωμένης Διοίκησης - Πρόγραμμα Καλλικράτης.](http://www.dimosnet.gr/index.php?MODULE=bce/application/pages&Branch=N_N0000000002_N0000000020_N0000000037_N0000005792_N0000007698_S0000051506)  Αρμοδιότητες του Δημοτικού Συμβουλίου.
2. την υπ΄ αριθ. 65/2016 απόφαση του Δημοτικού Συμβουλίου του Δήμου Μοσχάτου-Ταύρου. ««ΚΑΝΟΝΙΣΜΟΣ ΛΕΙΤΟΥΡΓΙΑΣ ΕΓΚΑΤΑΣΤΑΣΕΩΝ /ΥΠΟΔΟΜΩΝ ΑΘΛΗΣΗΣ ΤΟΥ ΔΗΜΟΥ ΜΟΣΧΑΤΟΥ-ΤΑΥΡΟΥ».
3. Το υπ’ αριθμ.πρωτ.: 14666/24.07.2024

Κύριε Πρόεδρε,

Με έγγραφό του (σχετ. 3) η Π.Α.Ε. Ολυμπιακός αιτείται να του παραχωρηθεί η χρήσητου Δημοτικού Γηπέδου Ποδοσφαίρου «Σπ. Γιαλαμπίδης» από τον Αύγουστο του 2024 έως τον Ιούνιο του 2025 για τις ανάγκες των τμημάτων υποδομής της Π.Α.Ε (Κ15,Κ17 & Κ19), για δύο προπονήσεις ανά τμήμα κάθε εβδομάδα κι έναν αγώνα, είτε Σάββατο (12:00) είτε Κυριακή (12:00) αναλόγως του Προγράμματος των Πρωταθλημάτων.

Η παραχώρηση χρήσης θα γίνεται σε στενή συνεργασία με την διοίκηση του Φωστήρα όσον αφορά τις ημέρες και ώρες και με πρότερη ενημέρωση προς την αιρετή και υπηρεσιακή διοίκηση του Αθλητικού τομέα του Δήμου όπως και για οποιοδήποτε άλλο θέμα που αφορά την εύρυθμη λειτουργία και την τήρηση του προγράμματος όπως έχει ορισθεί.

Η Διοίκηση του Ολυμπιακού είναι υπεύθυνη:

α) Για την κόσμια παρουσία των αθλητών και των μελών τους, φροντίζουν για την καθαριότητα των χώρων κατά τη διάρκεια των ωρών που χρησιμοποιούν τις εγκαταστάσεις και είναι υποχρεωμένοι να τηρούν τις ώρες κοινής ησυχίας. Επίσης, είναι αποκλειστικά υπεύθυνοι για την υγεία των αθλουμένων στις συγκεκριμένες ημέρες και ώρες που χρησιμοποιούν τον Δημοτικό Αθλητικό χώρο. Τέλος, κατά την διάρκεια των αγώνων των τμημάτων υποδομής και σε περίπτωση ατυχήματος, ο Δήμος Μοσχάτου-Ταύρου δεν φέρει καμία ευθύνη και την αποκλειστική ευθύνη φέρει η Διοίκηση του Ολυμπιακού.

β) Να ορίσει γραπτώς έναν εκπρόσωπό της και τον αναπληρωτή του ο οποίος θα πρέπει να παρευρίσκεται στο χώρο και θα έχει την ευθύνη λειτουργίας του δημοτικού γηπέδου κατά τις ώρες που ο Σύλλογος χρησιμοποιεί την αθλητική εγκατάσταση.

γ) Να αποκαθιστά άμεσα τυχόν φθορές που θα προκληθούν με υπαιτιότητά της κατά την χρήση του Δημοτικού γηπέδου «Σπ.Γιαλαμπίδης».

δ) Να παρέχει ιατρική κάλυψη των αθλουμένων, με την παρουσία ιατρού και να διαθέτει το αναγκαίο ιατροφαρμακευτικό υλικό, κατά τη διάρκεια της χρήσης της αθλητικής εγκατάστασης,

ε) Να καλύπτει εξολοκλήρου ,σε περίπτωση τέλεσης επίσημων αγώνων, το κόστος των όποιων απαιτούμενων τεχνικών ή άλλων προϋποθέσεων.

Η διάρκεια χρήσης αφορά αποκλειστικά την αγωνιστική περίοδο 2024-2025.

Με βάση όλα τα προηγούμενα, ζητούμε από το Δημοτικό Συμβούλιο :

* να πάρει απόφαση για την παραχώρηση της χρήσης του Δημοτικού Γηπέδου «Σπ. Γιαλαμπίδης» στη Π.Α.Ε Ολυμπιακός
* να εγκρίνει το συνημμένο Ιδιωτικό Συμφωνητικό-Παραχωρητήριο, όπου περιγράφονται οι υποχρεώσεις του Δήμου όπως & οι υποχρεώσεις της Διοίκησης της Π.Α.Ε Ολυμπιακός.

Παρακαλούμε για τη λήψη σχετικής απόφασης.

H Προϊσταμένη του Ο Προϊστάμενος της

Τμήματος Αθλητισμού & Ν. Γενιάς Δ/νσης Αθλητισμού Πολιτισμού

Χ. Ευσταθίου Γ. Ιωαννίδης

Ο Αντιδήμαρχος

Αθλητικών δραστηριοτήτων

Γ. Φελλάς

**ΙΔΙΩΤΙΚΟ ΣΥΜΦΩΝΗΤΙΚΟ ΠΑΡΑΧΩΡΗΣΗΣ ΧΡΗΣΗΣ ΤΟΥ**

**ΔΗΜΟΤΙΚΟΥ ΓΗΠΕΔΟΥ ΠΟΔΟΣΦΑΙΡΟΥ «ΣΠΥΡΟΥ ΓΙΑΛΑΜΠΙΔΗ»**

**για τις ημέρες και ώρες που απαιτούν οι αγωνιστικές υποχρεώσεις των Τμημάτων Υποδομής (Κ-15, Κ-17 Κ-19,) του Ολυμπιακού κατά την αγωνιστική περίοδο 2023-2024**

Στο Μοσχάτο σήμερα, την ………………….. οι κάτωθι υπογεγραμμένοι: αφενός, ο Α’ θμιος Οργανισμός Τοπικής Αυτοδιοίκησης με το όνομα **"ΔΗΜΟΣ ΜΟΣΧΑΤΟΥ ΤΑΥΡΟΥ"** της Αποκεντρωμένης Διοίκησης Αττικής (με Α.Φ.Μ.: 997564129 / Δ.Ο.Υ. Μοσχάτου) , ο οποίος εδρεύει επί των οδών Κοραή 36 και Ιθάκης στο Μοσχάτο, και εκπροσωπείται νόμιμα από τον Δήμαρχο Μοσχάτου- Ταύρου κ. Ανδρέα Ευθυμίου**,** νομίμως εξουσιοδοτηθέντα για την υπογραφή του παρόντος συμφωνητικού με τη με αριθ, ……./2024απόφαση του Δημοτικού Συμβουλίου Μοσχάτου- Ταύρου στη συνεδρίαση που πραγματοποιήθηκε στις …….. 2024(εφεξής «α΄ συμβαλλόμενος») και αφετέρου η ποδοσφαιρική ανώνυμη εταιρία με την επωνυμία **«ΠΟΔΟΣΦΑΙΡΙΚΗ ΑΝΩΝΥΜΗ ΕΤΑΙΡΕΙΑ ΟΛΥΜΠΙΑΚΟΣ»** και τον διακριτικό τίτλο **«Π.Α.Ε. Ολυμπιακός»** (εφεξής β΄ συμβαλλόμενη), η οποία εδρεύει στον Πειραιά επί της πλατείας Αλεξάνδρας , λιμάνι Ζέας, με ΑΦΜ 094079531/Δ.Ο.Υ ΦΑΕ Πειραιά και εκπροσωπείται νόμιμα για την υπογραφή του παρόντος ιδιωτικού συμφωνητικού από τον νόμιμο εκπρόσωπο της, κ. Δημήτριο Αγραφιώτη του Βασιλείου, όπως προβλέπεται από τη με αρ. ……/2024 απόφαση του Διοικητικού της Συμβουλίου (συνημμένη ως παράρτημα στο παρόν),

συμφώνησαν και συναποδέχθηκαν τα εξής:

**Προοίμιο.Κανονιστικό πλαίσιο:** Η παρούσα σύμβαση διέπεται ιδίως από τις διατάξεις του Αστικού Κώδικα ,του ν. 3463/2006,όπως ισχύει ,του ν. 3852/2010,όπως ισχύει ,του ν. 2725/1999,όπως ισχύει, του άρθρου 9 του ν. 423/1976,όπως ισχύει ,της Υπουργικής Απόφασης περί Προτύπου Κανονισμού Λειτουργίας Νομικών Προσώπων Δημοσίου Δικαίου Δημοτικών και Κοινοτικών Χώρων Άθλησης της χώρας (ΦΕΚ Β΄1362/2001),του Κανονισμού Λειτουργίας Εγκαταστάσεων/Υποδομών άθλησης του Δήμου Μοσχάτου – Ταύρου (με αριθ. 65/2016 απόφαση του Δημοτικού Συμβουλίου του Δήμου Μοσχάτου- Ταύρου) , για τον οποίο η β΄ συμβαλλόμενη δηλώνει ότι έλαβε γνώση και αποδέχεται το περιεχόμενό του, καθώς και κάθε επιμέρους Κανονισμού που διέπει τη λειτουργία της παραχωρούμενης αθλητικής εγκατάστασης και των υποδομών της ,από κάθε άλλη εφαρμοστέα διάταξη της κείμενης νομοθεσίας και από τα άρθρα του παρόντος συμφωνητικού .

**Άρθρο 1.Αντικείμενο της σύμβασης**

**1.1.**Ο πρώτος των συμβαλλομένων με την ανωτέρω ιδιότητα του παραχωρεί στην αφετέρου συμβαλλόμενη τη χρήση του **«Δημοτικού Γηπέδου Ποδοσφαίρου Σπύρος Γιαλαμπίδης»,** το οποίο βρίσκεται επί της Λεωφ. Κωνσταντινουπόλεως στη Δ.Ε Ταύρου του Δήμου Μοσχάτου –Ταύρου , με τις βοηθητικές εγκαταστάσεις (αποδυτήρια) αυτού για τις αγωνιστικές υποχρεώσεις των Τμημάτων Υποδομής (Κ-15, Κ-19, Κ-17) κατά την αγωνιστική περίοδο 2024-2025 και εφόσον πληρούνται οι απαιτούμενες προϋποθέσεις αδείας λειτουργίας και τέλεσης αγώνα (με ευθύνη της β΄ συμβαλλόμενης) και για επίσημα παιχνίδια των αντίστοιχων ομάδων της Super League, στα οποία θα συμμετέχουν οι αντίστοιχες ομάδες της β΄ συμβαλλόμενης.

**1.2.** Η χρήση του γηπέδου θα γίνεται κάθε Σάββατο 12.00-14.00,σύμφωνα και με τους όρους χρήσης, των υπεύθυνων για τη συντήρηση του φυσικού χλοοτάπητα γεωπόνων προς τον α΄ συμβαλλόμενο για το οποίο η β΄ συμβαλλόμενη δηλώνει ότι έλαβε γνώση και αποδέχεται το περιεχόμενό του.

**1.3.**Η κατά τα παραπάνω παραχώρηση χρήσης συμφωνείται ότι δεν θα παρακωλύει την τέλεση των αγωνιστικών υποχρεώσεων της ποδοσφαιρικής ομάδας ΑΠΟ Φωστήρα (προπονήσεις - αγώνες) κατά τα ειδικότερα αναφερόμενα και στον όρο 6.1 του παρόντος

**1.4.**Η β΄ συμβαλλόμενη, αφού εξέτασε με επιμέλεια την παραχωρούμενη αθλητική εγκατάσταση, τη βρήκε της αρεσκείας της και απόλυτα κατάλληλη για τη χρήση που την προορίζει,ο δε α΄ συμβαλλόμενος δε φέρει καμία ευθύνη για οποιοδήποτε πραγματικό ελάττωμα υπάρχει ή αναφανεί στο μέλλον.

**Άρθρο 2. Διάρκεια**

Η διάρκεια της σύμβασης αρχίζει από την ημέρα υπογραφής της παρούσας και λήγει αυτοδίκαια και χωρίς άλλη ειδοποίηση ή όχληση με τη λήξη της αγωνιστικής περιόδου 2024-2025.

**Άρθρο 3 - Οικονομικοί όροι**

**3.1.**Συμφωνείται ότι η δεύτερη συμβαλλόμενη, για την κάλυψη της δαπάνης συντήρησης και βελτίωσης του γηπέδου (πέραν των συστηματικών συντηρήσεων και βελτιώσεων που διεξάγει ο α΄ συμβαλλόμενος) αναλαμβάνει την υποχρέωση :

α) να προβεί σε χρηματική δωρεά προς τον Δήμο ποσού ύψους πέντε χιλιάδων ευρώ (5.000 ευρώ) ,η οποία θα λάβει χώρα σύμφωνα με τα προβλεπόμενα στον νόμο και με τη λήψη σχετικών αποφάσεων των αρμοδίων συλλογικών οργάνων του α΄ συμβαλλόμενου μέσα σε προθεσμία ενός μήνα από την υπογραφή του παρόντος .

β) να καταβάλει ως «συμβολικό» αντάλλαγμα για την παραχώρηση του χώρου για ετήσια διάρκεια, κατά τα αναφερόμενα στους όρους 1. και 2. της παρούσας σύμβασης το ποσό των δύο χιλιάδων (2.000) ευρώ, το οποίο θα καταβληθεί στην Ταμειακή Υπηρεσία του α΄ συμβαλλόμενου (είτε εφάπαξ μέσα σε προθεσμία ενός μήνα από την υπογραφή του παρόντος ,είτε σε δέκα ισόποσες μηνιαίες δόσεις μέσα στο πρώτο πενθήμερο κάθε ημερολογιακού μήνα).Το ποσό αυτό θεωρείται και από τα δύο συμβαλλόμενα μέρη εύλογο, ενόψει της ως άνω παροχής της δεύτερης συμβαλλόμενης προς τον πρώτο συμβαλλόμενο και της κοινής πεποίθησης των συμβαλλομένων ότι η συμφωνούμενη παραχώρηση χρήσης θα είναι επωφελής για το παραχωρούμενο γήπεδο και την τοπική κοινωνία (όπως αυτό αποτυπώθηκε και στη με αρ. ……../2024 απόφαση του Δημοτικού Συμβουλίου του α΄ συμβαλλόμενου ).

**3.2.** Η β΄ συμβαλλόμενη, ως εγγύηση για την καλή εκτέλεση του παρόντος συμφωνητικού, οφείλει να παραδώσει στον α΄ συμβαλλόμενο τραπεζική εγγυητική επιστολή καλής εκτέλεσης, ισόποσης αξίας με το ποσόν του ανταλλάγματος και ισχύος έως τη λήξη διάρκειας της παρούσας, η οποία θα καταπίπτει στις περιπτώσεις που ορίζονται κατωτέρω, άλλως θα επιστραφεί στην α΄ συμβαλλόμενη με τη λήξη του χρόνου παραχώρησης της χρήσης.

Σε περίπτωση μερικής ή ολικής κατάπτωσης της εγγυητικής επιστολής πριν τη λήξη της παραχώρησης χρήσης, η β΄ συμβαλλόμενη υποχρεούται σε συμπλήρωση ή αντικατάσταση της εντός χρονικού διαστήματος πέντε (5) ημερολογιακών ημερών από την κατάπτωση της.

**3.3.**Οι αναλαμβανόμενες με το παρόν οικονομικές υποχρεώσεις της β΄ συμβαλλόμενης ισχύουν, ακόμη και εάν για κάποιο χρονικό διάστημα δεν κάνει χρήση των εγκαταστάσεων για οποιονδήποτε λόγο .

**3.4.**Περαιτέρω, η β΄ συμβαλλόμενη υποχρεούται εκ του νόμου να καταβάλει, κατά το διάστημα παραχώρησης χρήσης του χώρου, στον α΄ συμβαλλόμενο ποσοστό 15% επί των εισπράξεων της από την πώληση των κοινών εισιτηρίων και των εισιτηρίων διαρκείας για τους αγώνες των Τμημάτων Υποδομής (Κ-15, Κ-17, Κ-19,) ,όπως οι εισπράξεις αυτές θα προκύπτουν μετά την αφαίρεση των αναγραφόμενων στα εισιτήρια φόρων και λοιπών νομίμων κρατήσεων υπέρ τρίτων, πλέον του αναλογούντος ΦΠΑ. Η εκκαθάριση θα πραγματοποιείται από κοινού εντός των επομένων 15 ημερών από το τέλος εκάστου αγώνα, με την κατάθεση από την β΄ συμβαλλόμενη στην οικονομική υπηρεσία του α΄ συμβαλλόμενου όλων των απαραίτητων παραστατικών και εντός της ίδιας προθεσμίας θα καταβάλλεται το οφειλόμενο ποσό. Ο α΄ συμβαλλόμενος έχει το δικαίωμα ελέγχου των εισιτηρίων που θα εκδίδονται και θα διατίθενται. Ο ως άνω έλεγχος θα πραγματοποιείται προσηκόντως με επίδειξη των ακυρωθέντων εισιτηρίων από την αρμόδια ΔΟΥ ή με όποιον άλλον πρόσφορο τρόπο επιλέξει ο α΄ συμβαλλόμενος .

Η β΄ συμβαλλόμενη δικαιούται να διαθέτει δωρεάν προσκλήσεις ή/και εισιτήρια σε μειωμένη τιμή σύμφωνα με την κείμενη νομοθεσία που διέπει την ΕΠΟ και τις αθλητικές δραστηριότητες.

**Άρθρο 4–Απαγόρευση μεταβολής χρήσης/Απαγόρευση παραχώρησης χρήσης σε τρίτους**

**4.1.** Η αθλητική εγκατάσταση θα χρησιμοποιηθεί αποκλειστικά και μόνο για  τον σκοπό του άρθρου 1 του παρόντος. Απαγορεύεται απόλυτα οποιαδήποτε μεταβολή της χρήσης , όπως και η με οποιονδήποτε τρόπο με ή χωρίς αντάλλαγμα παραχώρηση της χρήσης της εγκατάστασης σε τρίτους, χωρίς τη σαφή έγγραφη συγκατάθεση του α΄ συμβαλλόμενου.

**4.2.** Η διαχείριση των κυλικείων της εγκατάστασης, των διαφημιστικών πινακίδων κάθε είδους, καθώς και η χρήση παραπλεύρως ευρισκομένων γηπέδων 5Χ5 παραμένουν στην ευθύνη και την εκμετάλλευση του α΄ συμβαλλόμενου και του/ των αναδόχου/ αναδόχων του.

**Άρθρο 5: Μεταρρυθμίσεις -Προσθήκες**

Απαγορεύεται στη β΄ συμβαλλόμενη να κάνει οποιαδήποτε τροποποίηση, επισκευή ,προσθήκη  ή μεταρρύθμιση στον παραχωρούμενο χώρο χωρίς την έγγραφη συγκατάθεση του α΄ συμβαλλόμενου. Κάθε δε μεταρρύθμιση που γίνεται, ανεξάρτητα από τις συνέπειες που αυτή συνεπάγεται, παραμένει προς όφελος του παραχωρούμενου χώρου χωρίς κανένα δικαίωμα αφαίρεσης ή αποζημίωσης της β΄ συμβαλλόμενης. Πάντως ο α΄ συμβαλλόμενος έχει το δικαίωμα να αξιώσει την επαναφορά των πραγμάτων στην προηγούμενη κατάσταση με δαπάνες της β΄ συμβαλλόμενης

**Άρθρο 6 - Ειδικοί όροι**

**6.1.**Η χρήση του γηπέδου από την β΄ συμβαλλόμενη θα υλοποιείται σε στενή συνεργασία, συνεννόηση και συμφωνία με τη Διοίκηση του Φωστήρα όσον αφορά τις ημέρες και ώρες χρήσης, δεδομένου ότι η συγκεκριμένη εγκατάσταση έχει ιστορικά παραχωρηθεί και συνεχίζει να παραχωρείται κάθε χρόνο στην ποδοσφαιρική ομάδα ΑΠΟ Φωστήρα.. Για οποιοδήποτε τροποποίηση του προγράμματος ή και άλλων παραγόντων που αφορούν την εύρυθμη λειτουργία της εγκατάστασης, απαιτείται η πρότερη γραπτή ενημέρωση προς την αιρετή και υπηρεσιακή διοίκηση του Αθλητικού τομέα του α΄ συμβαλλόμενου.

**6.2.**Η β΄ συμβαλλόμενη υποχρεούται να ορίσει γραπτώς έναν εκπρόσωπό της και τον αναπληρωτή του, ο οποίος θα πρέπει να παρευρίσκεται στο χώρο και θα έχει την ευθύνη λειτουργίας του δημοτικού γηπέδου κατά τις ώρες που η β΄ συμβαλλόμενη χρησιμοποιεί την αθλητική εγκατάσταση.

**6.3.**Σε περίπτωση κατά την οποία κατά την κρίση των εξειδικευμένων τεχνικών συμβούλων, οι οποίοι έχουν αναλάβει τη συντήρηση του χλοοτάπητα, διατυπωθεί προς τον α΄ συμβαλλόμενο εγγράφως και εγκαίρως (τουλάχιστον 5 ημέρες πριν) ότι ο χλοοτάπητας του γηπέδου καθίσταται ακατάλληλος, ο α΄ συμβαλλόμενος δικαιούται να αρνηθεί την παραχώρηση του γηπέδου στη β΄ συμβαλλόμενη για τη διεξαγωγή οποιασδήποτε αθλητικής λειτουργίας. Ενδεικτικά οι αιτίες ακαταλληλότητας είναι δυνατόν να προκύψουν από τη διεξαγωγή συνεχών αγώνων, τις δυσμενείς καιρικές συνθήκες, τις αναγκαίες εργασίες συντήρησης (π.χ. φθινοπωρινή επισπορά), ή οποιαδήποτε άλλη αιτία που θα προξενήσει σοβαρό κίνδυνο για πρόκληση βλάβης στον χλοοτάπητα. Στις προαναφερθείσες περιπτώσεις η β΄ συμβαλλόμενη οφείλει να έχει μεριμνήσει για τη δυνατότητα χρήσης και ετέρου γηπέδου. Στην περίπτωση αυτή ο α΄ συμβαλλόμενος ουδεμία ευθύνη θα φέρει έναντι της β ΄συμβαλλόμενης για οποιαδήποτε ζημία τυχόν υποστεί λόγω της υποχρέωσης αλλαγής έδρας.

**6.4.**Η β΄ συμβαλλόμενη υποχρεούται να κάνει καλή και επιμελή χρήση των παραχωρουμένων εγκαταστάσεων, ώστε να μην δημιουργείται κίνδυνος και προβλήματα στη λειτουργία των εγκαταστάσεων και συστημάτων λειτουργίας των παραχωρουμένων χώρων και φέρει εξ ολοκλήρου την ευθύνη για οποιαδήποτε ζημία προκληθεί σε αυτούς ή και τρίτους (προσωπικό, συνεργάτες, αθλητές, θεατές, τρίτοι, κ.ο.κ.) ή σε εξοπλισμό της εγκατάστασης.

**6.5.** Η β΄συμβαλλόμενη είναι υπεύθυνη για την κόσμια παρουσία των αθλητών και των μελών της, ώστε να αποφεύγεται η χρήση του χώρου αντίθετα στον νόμο ,τη δημόσια τάξη και τα χρηστά ήθη. Υποχρεούται επίσης να φροντίζει για την καθαριότητα των χώρων κατά τη διάρκεια των ωρών που χρησιμοποιεί τις εγκαταστάσεις και να τηρεί τις ώρες κοινής ησυχίας. Επίσης, είναι αποκλειστικά υπεύθυνη για την υγεία των αθλουμένων στις συγκεκριμένες ημέρες και ώρες που χρησιμοποιεί τον Δημοτικό Αθλητικό χώρο. Τέλος, κατά την διάρκεια της προπόνησης και των αγώνων της ομάδας και σε περίπτωση ατυχήματος, ο α΄ συμβαλλόμενος δεν φέρει καμία ευθύνη και την αποκλειστική ευθύνη φέρει η β΄συμβαλλόμενη~~.~~

**6.6.** Η β΄ συμβαλλόμενη είναι αποκλειστικώς υπεύθυνη έναντι του α΄ συμβαλλόμενου για την πλήρη και άμεση αποκατάσταση οποιασδήποτε φθοράς ή ζημίας, πάσης φύσεως και εκτάσεως, από οποιονδήποτε ήθελε προξενηθούν αυτές (προσωπικό, συνεργάτες, προστηθέντες, αθλητές, θεατές, τρίτοι, κ.ο.κ.) κατά τη διάρκεια χρήσης του γηπέδου ακόμα και εάν αυτές προκληθούν από ποδοσφαιριστές, προπονητές παράγοντες η οπαδούς της φιλοξενούμενης ομάδος. Επίσης υποχρεούται σε πλήρη αποκατάσταση των ζημιών και φθορών μη αποκλειόμενης αποζημιώσεως του α΄ συμβαλλόμενου για κάθε περαιτέρω θετική και αποθετική ζημία του.

**6.7.**Σε περίπτωση πρόκλησης ζημιών στην εγκατάσταση, θα συντάσσεται Πρωτόκολλο Ζημιών από Επιτροπή, η οποία θα αποτελείται από δύο (2) εκπρόσωπους του α΄ συμβαλλόμενου και έναν (1) της β΄ συμβαλλόμενης. Για τον σκοπό αυτό η β΄ συμβαλλόμενη υποχρεούται να γνωστοποιήσει κατά την υπογραφή του παρόντος εξουσιοδοτημένο από αυτήν φυσικό πρόσωπο, το οποίο θα συμμετέχει στην ως άνω επιτροπή. Σε περίπτωση μη ορισμού εκπροσώπου της β΄ συμβαλλόμενης ή άρνησης ή καθυστέρησης αυτού στην σύμπραξη και συνυπογραφή του ανωτέρω Πρωτοκόλλου ,και με βάση το Πρωτόκολλο, ο α΄ συμβαλλόμενος την επόμενη ημέρα θα δίνει εντολή προς την τεχνική υπηρεσία του για εκτίμηση και αποκατάσταση των φθορών και ζημιών, το κόστος των οποίων θα επιβαρύνει τη β΄ συμβαλλόμενη, σύμφωνα με τα ως άνω οριζόμενα. Ο α΄ συμβαλλόμενος διατηρεί το δικαίωμα να υποδεικνύει τεχνική εταιρία επιλογής του, ανάλογων προδιαγραφών και προσόντων, που θα δύναται με την επίβλεψή του να προβαίνει με δαπάνες της β΄ συμβαλλόμενης στην αποκατάσταση των φθορών και ζημιών της εγκατάστασης. Σε περίπτωση που η β΄ συμβαλλόμενη δεν προβαίνει στην καταβολή του ποσού για την αποκατάσταση των ζημιών και φθορών εντός τριών (3) ημερολογιακών ημερών από την καταγραφή, ο α΄ συμβαλλόμενος θα προβαίνει στην κατάπτωση της υπό 3.2. εγγυητικής επιστολής καλής εκτέλεσης και θα δικαιούται να διακόπτει μονομερώς και άνευ ετέρου την παραχώρηση του γηπέδου στη β΄ συμβαλλόμενη για κάθε επόμενη αγωνιστική υποχρέωση.

**6.8.**Η β΄ συμβαλλόμενη υποχρεούται να παρέχει ιατρική κάλυψη των αθλουμένων, με την παρουσία ιατρού και να διαθέτει το αναγκαίο ιατροφαρμακευτικό υλικό. Σε περίπτωση οποιουδήποτε ατυχήματος των προστηθέντων της β΄ συμβαλλόμενης, των υπαλλήλων της, των αθλητών, των θεατών κλπ., κατά τη διάρκεια χρήσης του γηπέδου δηλαδή κατά τη διάρκεια αγώνων ή προπονήσεων, η αστική ή άλλη ποινική ευθύνη θα βαρύνει αποκλειστικά και μόνο τη β΄ συμβαλλόμενη και τους προστηθέντες της. Σε περίπτωση κατά την οποία ο α΄ συμβαλλόμενος ήθελε υποχρεωθεί δικαστικώς για οποιαδήποτε ανάληψη υποχρέωσης τότε στην περίπτωση αυτή έχει δικαίωμα αναγωγής κατά της β΄ συμβαλλόμενης , δικαίωμα προσεπίκλησης της σε παρέμβαση, σωρευμένης άμα και αγωγής αποζημίωσης .

**6.9.**Κατά τη διάρκεια των αγώνων, η β΄ συμβαλλόμενη έχει την πλήρη και αποκλειστική ευθύνη της τήρησης όλων των ενδεικνυόμενων μέτρων ασφαλείας και τάξης και ιδίως την ευθύνη για την ασφάλεια και την τήρηση της τάξης στον αγωνιστικό χώρο, στις κερκίδες, στις θύρες εισόδου και στους λοιπούς χώρους της εγκατάστασης, με την πρόσληψη ιδιωτικής εταιρείας παροχής υπηρεσιών ασφαλείας (security), όπως ορίζεται από την κείμενη νομοθεσία. Επίσης οφείλει να μεριμνά για την τήρηση των υγειονομικών πρωτοκόλλων για την προστασία της δημόσιας υγείας από τον covid 19,καθώς και για την παρουσία στην εγκατάσταση πυροσβεστικών οχημάτων και ασθενοφόρων, ανάλογα με τον προβλεπόμενο αριθμό των φιλάθλων.

**6.10.** Η β΄ συμβαλλόμενη έχει το δικαίωμα σε όλα τα έντυπα, εισιτήρια, προσκλήσεις, αφίσες, καταχωρήσεις, κλπ. που αφορούν αγώνες να αναγράφει το όνομα της εγκαταστάσεις ως εξής: «ΔΗΜΟΤΙΚΟ ΓΗΠΕΔΟ ΠΟΔΟΣΦΑΙΡΟΥ ΣΠΥΡΟΣ ΓΙΑΛΑΜΠΙΔΗΣ».

**6.11.** Η β΄συμβαλλόμενη ευθύνεται αποκλειστικά για την έκδοση των αναγκαίων αδειών για τη διεξαγωγή αγώνων των αναφερομένων στον όρο 1 του παρόντος ομάδων της στον παραχωρούμενο χώρο**.** Σε περίπτωση τέλεσης επίσημων αγώνων, το κόστος υλοποίησης των όποιων απαιτούμενων τεχνικών παρεμβάσεων ή άλλων προαπαιτούμενων θα καλύπτεται εξ ολοκλήρου από την β΄ συμβαλλόμενη.

**Άρθρο 7:Υποχρέωση παράδοσης**

Κατά την ημερομηνία λήξης της διάρκειας της σύμβασης η β΄ συμβαλλόμενη υποχρεούται  να παραδώσει τον παραχωρούμενο χώρο στην κατάσταση στην οποία τον παρέλαβε, διαφορετικά ευθύνεται σε αποζημίωση χρήσης και ποινική ρήτρα πενήντα (50) ευρώ την ημέρα για κάθε ημέρα καθυστέρησης απόδοσης της χρήσης του χώρου από την ημέρα λήξης της σύμβασης ,καθώς και σε πλήρη αποζημίωση για κάθε ζημία του α΄ συμβαλλόμενου από την καθυστέρηση της απόδοσης της χρήσης του παραχωρούμενου χώρου και του εξοπλισμού του.

**Άρθρο 8 - Τελικές διατάξεις**

**8.1.**Όλοι οι όροι του παρόντος ιδιωτικού συμφωνητικού θεωρούνται ουσιώδεις. Η παραβίαση έστω και ενός από αυτούς συνιστά αυτοτελή λόγο καταγγελίας του παρόντος. Η καταγγελία γίνεται με έγγραφο, το οποίο κοινοποιείται στον αντισυμβαλλόμενο και παράγει ως άμεσο έννομο αποτέλεσμα τη λύση της παρούσας σύμβασης .

**8.2.**Το παρόν ιδιωτικό συμφωνητικό αποτυπώνει πλήρως τη βούληση των συμβαλλομένων μερών. Οποιαδήποτε τροποποίηση των όρων του πρέπει να είναι έγγραφη, να υπογράφεται και από τα δύο συμβαλλόμενα μέρη και να προσαρτάται ως παράρτημα στο παρόν συμφωνητικό.

Σε περίπτωση των ανωτέρω συντάχθηκε το παρόν σε τέσσερα (4) πρωτότυπα, από τα οποία τρία (3) έλαβε ο α’ συμβαλλόμενος ,ο οποίος θα τα προωθήσει στα αρμόδια όργανα και τις αρμόδιες υπηρεσίες του για τις κατά νόμο ενέργειές τους και ένα (1) η β΄ συμβαλλόμενη**.**

**ΟΙ ΣΥΜΒΑΛΛΟΜΕΝΟΙ**

**ΓΙΑ ΤΟΝ ΔΗΜΟ ΜΟΣΧΑΤΟΥ- ΤΑΥΡΟΥ ΓΙΑ ΤΗΝ ΠΑΕ ΟΛΥΜΠΙΑΚΟΣ**